«Налшык Кавказым и щэнхабзэ къалащхьэщ»
Дуней псом къыщацIыху музыкант, дирижёр Темыркъан Юрэ къызэралъхурэ илъэс 75-рэ зэрырикъум и щIыхькIэ яубла фестивалым Налшык и къэрал киноконцерт гъэлъэгъуапIэм щыпащащ. Абы щекIуэкIащ Москва и филармонием и солист, Урысейм щIыхь зиIэ и артист, дунейпсо щэнхабзэ зэпеуэхэм я лауреат Князев Александр и концерт. Зэхыхьэр къызэрагъэпэщащ УФ-мрэ КъБР-мрэ ЩэнхабзэмкIэ я министерствэхэм.
Концерт программэм хэтащ дунейпсо щэнхабзэ зэпеуэхэм я лауреат, фортепианэ еуа Уэрдэщ Наталье. Виолончель, фортепианэ макъамэ Iэмэпсымэхэр фIыуэ зылъагъу налшыкдэс куэд пшыхьым зэхуишэсащ икIи ар къеблэгъа музыкант цIэрыIуэм и виолончель еуэкIэм дихьэхауэ, пшыхьыр гуапэу, гукъинэжу екIуэкIащ.
Концерт нэужьым Князев Александррэ Ардашевэ Натальерэ Iэгуауэшхуэ хуаIэтащ. Зэхыхьэм кърихьэлIахэр сыхьэтитI нэблагъэкIэ макъамэ гурыхьым едэIуами, я псэм иджыри зимыгъэнщIауэ зэбгрыкIыжащ. Александррэ Натальерэ концертым къэкIуахэм фIыщIэ хуащIащ. Пшыхьым кърихьэлIахэм Iэмал яIащ Князев Александр и макъамэхэр зытет дискхэр къащэхуну.
Князев Александр теухуауэ: илъэсих ныбжьым иту музыкэм дихьэхащ. Москва (профессорыр Федорченкэ А.), Нижегородскэ (профессорыр Козловэ Г.) консерваторэхэм виолончелымкIэ, органымкIэ я классхэр къиухащ.
Музыкантыр виолончель гъуазджэм и зэпеуэ зэхуэмыдэхэм (Чайковский Пётр, UNIS, Кассадо Гаспар я цIэкIэ Москва, Африкэ Ипщэм, Флоренцием къыщызэрагъэпэщахэм) я лауреат хъури, щIыпIэ куэдым къыщацIыхуащ. Дуней псом и оркестр нэхъыфIхэм я со-листуи зыкъигъэлъэгъуащ абы. Апхуэдэщ, псалъэм папщIэ, BBC оркестрыр, Баварие, Бухарест радиохэм я оркестрхэр, Прагэ, Чехие филармониехэм я оркестрхэр, Франджым и лъэпкъ оркестрыр, Де Пари оркестрыр, Люксембург, Ирландием я симфоническэ оркестрхэр, Верди Джузеппе и цIэр зезыхьэ симфоние оркестрыр, Светланов Евгений и цIэр зезыхьэ Урысей къэрал академическэ симфоние оркестрыр, Чайковский Пётр и цIэр зезыхьэ симфоние оркестр иныр, Москва, Санкт-Петербург я филармониехэм я академическэ симфоние оркестрхэр, Урысейм и лъэпкъ оркестрыр, нэгъуэщIхэри. Князевыр ядэлэжьащ музыкант цIэрыIуэхэу Мазур Курт, Светланов Евгений, Темыркъан Юрэ, Ростропович Мстислав, Федосеев Владимир, Башмет Юрэ, Луганский Николай, Спиваков Владимир, нэгъуэщIхэми.
Князев Александр ехъулIэныгъэшхуэ иIэу концертхэр щет Австралием, Австрием, Бельгием, Бразилием, Франджым, Великобританием, Японием, нэгъуэщI къэралхэми. Абы зыкъыщигъэлъэгъуащ дуней псом и утыку нэхъ цIэрыIуэ дыдэхэм — Амстердам, Париж, Брюссель я зал нэхъыфIхэм. КъищынэмыщIауэ, дунейпсо фестиваль зыбжанэм хэтащ. Апхуэдэхэщ, Москва щекIуэ- кIа «Черешневый лес», «Московские звезды», «Декабрьские вечера», «Памяти Жаклин дю Пре» (Франджы) фестивалхэр, Санкт-Петербург, Токио, Рио-де- Жанейрэ, нэгъуэщI щIыпIэхэм къыщызэрагъэпэща апхуэдэ зэхыхьэхэр.
1995 — 2000 гъэхэм Князев Александр Москва консерваторэм щригъэджащ. И гъэсэнхэм ящыщ зыбжанэр дунейпсо гъуазджэ, щэнхабзэ зэпеуэхэм я лауреат хъуащ. Иджыпсту щIэх-щIэхыурэ Франджым, Германием, Испанием, Корее Ипщэм, Филиппинхэм дерсхэр щет. Музыкантыр Японием ирагъэблэгъащ ныбжьыщIэхэм я II дунейпсо зэпеуэм, Чайковский Пётр и щIыхькIэ къызэрагъэпэщам, и къэпщытакIуэ гупым хэтыну.
1994 гъэм Князевыр Урысейм илъэсым и музыкант щыхъуащ. 2005 гъэм «Eco klassik» нэмыцэ саугъэт лъапIэр къыхуагъэфэщащ. 1996 — 1997 гъэхэм апхуэдэ саугъэтыр къыпэкIуащ Князевымрэ пианист Луганский Николайрэ Шопенрэ Рахманиновымрэ я сонатэ зэрызэдагъэзэщIам папщIэ. Князевым игъэзащIэ макъамэхэр щызэхуэхьэса альбомхэр, дискхэр къыдэкIащ.
ТЕКIУЖЬ Заретэ.
Сурэтхэр Мамий Руслан трихащ.
